Jens Peter Vernersen (S), 2003-11-27:
Med den interesse, jeg kunne forstå der var for Ringkjøbing Amt, og det er jo altid dejligt, kunne man få det indtryk, at forslaget var mit eller Socialdemokratiets.
Bare for at være helt sikker på, at ingen har misforstået det, vil jeg sige, at det er det ikke.
Jeg kan helt afkræfte, at vi overhovedet har noget med det her forslag at gøre - bare for en sikkerheds skyld.
Jeg vil godt sige, at det her beslutningsforslag, som det jo er, og det er ikke et lovforslag, faktisk er en genfremsættelse fra februar 1997.
Så det er 6 år siden, vi har haft lejlighed til at diskutere et forslag af denne her karakter, men man kan jo se, at synspunkterne stort set er de samme.
Beslutningsforslaget om at fjerne befordringsfradraget og føre provenuet over til andre, herunder Hovedstadens Udviklingsråd, altså HUR, således at man kan anvende provenuet til trafikformål, støttes altså ikke af Socialdemokratiet.
Jeg vil godt sige, at befordringsfradraget er vigtigt for at sikre mobiliteten mellem hjem og arbejde.
Den form for befordringsfradrag, vi har i dag, hvor fradraget kan anvendes, uanset om man benytter bil eller offentlig transport eller tager sin cykel mellem hjem og arbejde, giver altså en frihed til den enkelte; en frihed til også at tage et job, der ligger lidt længere væk fra hjemmet.
Hvis vi skulle vedtage det her beslutningsforslag, ville det betyde en betydelig omlægning, således at det i stedet for at være et fradrag for den enkelte lønmodtager blev et tilskud til amter og til Hovedstadens Udviklingsråd, så de kan investere i kollektiv trafik.
Her er det jo sådan, at der ikke er nogen som helst sandsynlighed for, at det så vil lykkes.
Det fremgår også af forslaget, at der, hvor man efter denne her omlægning ikke har mulighed for at bruge kollektiv trafik, skal der være mulighed for det, og der vil jeg godt citere fra beslutningsforslaget: »I tyndt befolkede amter som f.eks. Ringkjøbing Amt, der kan man vælge at yde et tilskud, der svarer til befordringsfradragets skatteværdi.« Der vil jeg godt sige, at med det pres, amterne har på deres økonomi, ikke mindst under den nuværende regering, vil jeg måske være noget usikker over for at overlade det til amterne, også til Ringkjøbing Amt, at tage stilling til, om man derovre skal have et tilskud til befordring mellem hjem og arbejde.
Jeg tror måske ikke, at folk kunne være sikre på, at de fik det samme tilskud som værdien af befordringsfradraget.
Bemærkningen om, at den største del af befordringsfradraget tilfalder folk i København, kræver vel den tilføjelse, og det var også med, da vi behandlede forslaget sidst, at der jo bor mange mennesker her, og der er jo ikke plads til, at de mennesker, der pendler ind til København, kan bo her.
Og man kan vel også sige, at med den pris, der er på huse i København, er det vel også alt andet lige rimeligt, at folk kan vælge at bo lidt længere væk og så lade sig transportere frem og tilbage. Men det er også klart, at uanset vi nu har sagt de her ting, er det jo ikke sådan, at alle problemer er løst for alle.
Folk, der ikke har en bil til rådighed, har naturligvis problemer og må finde andre befordringsmuligheder.
Jeg vil også sige om problemerne i København, at bilkøerne på indfaldsvejene jo meget tyder på, at man burde gøre en større indsats for at få pendlerne over i andre transportformer.
Nu hørte jeg, ikke mindst under skatteministerens indlæg, at man havde gjort så meget med hensyn til befordringsfradraget i yderområderne, og at vi i formiddags vedtog et forslag, som tilførte ekstra 20 mio. kr. til befordringsfradraget.
Det får mig altså til at minde skatteministeren om, at det ikke er så forfærdelig lang tid siden, at man tog ikke 100 mio. kr., ikke 200 mio. kr., men mere end 300 mio. kr. fra den kollektive trafik, hvilket betød, at pendlere og andre, der vælger at køre i bus eller tog, får en højere billetpris - 10-20 pct., hr. skatteminister.
Det er virkelig noget, som disse mennesker, der vælger den transportform, kan mærke.
Derfor synes jeg, det er lige stærkt nok at stå heroppe og sige, at man har gjort sådan og sådan, når man har taget så store beløb fra pendlerne.
Når man så siger, at man ikke kan lægge det her om på grund af skattestoppet, og når man heller ikke mener, at det er det, man skal, vil jeg sige, at man havde jo ingen problemer med skattestoppet, da man skulle tage over 300 mio. kr. fra pendlerne og andre, der kører med bus og tog.
Det er egentlig også den samme bemærkning, jeg godt kunne komme med til hr. Peter Christensen, der jo var inde på, at man ikke vil forringe de økonomiske muligheder.